
Bokányi Adrienn, a Gazdasági és Jogi Bizottság elnöke: Nagy tisztelettel köszöntök mindenkit a Gazdasági és Jogi Bizottság rendkívüli ülésén. 11 fővel határozatképesek vagyunk. György Gábor István bizottsági tagtársunk jelezte felém, hogy külföldön tartózkodás miatt a mai ülésen nem fog tudni részt venni, amit hivatalos távolmaradási indokként elfogadok. Illetve Horváth Gábor képviselő úr is jelezte, hogy ő pedig munkaügyi elfoglaltságából adódóan a rendkívüli bizottsági ülésen még nem, a rendkívüli Közgyűlésen pedig már részt fog tudni venni. Az ő indokát is hivatalos távolmaradási indokként elfogadom. 9:02 perckor az ülést ezennel megnyitom. Jegyzőkönyv-hitelesítést Tóth Kálmán vállalja. Erről szavaznunk már nem kell. Sürgősségi indítványunk, illetve a napirendhez további javaslatunk, módosítási kérelem nem volt. Úgyhogy szeretném kérni a tisztelt bizottsági tagtársakat, hogy a kiküldöttek szerint szavazzanak a napirendünkről. Annyi kiegészítéssel, hogy magát az előterjesztést azt augusztus 28-án, pénteken kapták meg a bizottsági tagtársak. Erről mindenki értesítést kapott. A napirendről most szavazzunk, kivételesen kézfelemeléssel. Ki az, aki elfogadja? Jó, ellenpróba, van-e tartózkodás vagy nem szavazat? Nincs, ez azt jelenti, hogy 11 egyhangú igen szavazattal elfogadtuk a napirendünket.

A szavazásnál 11 fő bizottsági tag volt jelen.

A Bizottság 11 egyhangú igen szavazattal a napirendet elfogadta, és az alábbi határozatot hozta:

187/2026. (VIII.31.) GJB számú határozat

A Gazdasági és Jogi Bizottság napirendjét az alábbiak szerint fogadta el:


NYILVÁNOS ÜLÉS

[bookmark: _Hlk219379318][bookmark: _Hlk200024885]1./	Javaslat a szombathelyi azbeszthelyzethez kapcsolódó intézkedések megtételére (Közgyűlés 1. napirend)
Előadó: 	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Felelős:	Bokányi Adrienn, a Bizottság elnöke

Határidő:	azonnal


NYILVÁNOS ÜLÉS

Bokányi Adrienn, a Gazdasági és Jogi Bizottság elnöke: Egyetlenegy napirendi pontunk van.

1./	Javaslat a szombathelyi azbeszthelyzethez kapcsolódó intézkedések megtételére (Közgyűlés 1. napirend)

Bokányi Adrienn, a Gazdasági és Jogi Bizottság elnöke: A témában múlt csütörtökön, augusztus 27-én este 18 órakor polgármester úr egy lakossági fórumot tartott, ahol az érintett lakókat az Olad Plató, illetve a teljes város vonatkozásában meghallgatta. És ezért is került aztán augusztus 28-án pénteken kiküldésre az előterjesztés, hiszen az volt a célja a lakossági fórumnak, hogy ha bármilyen olyan jelzés érkezik a lakosság részéről, amit be kell még építeni az anyagba, akkor ezt biztonsággal meg tudjuk tenni. Ezenkívül mindenkinek lehetősége volt áttanulmányozni a teljes anyagot. Lényegében arról volt szó, hogy ha augusztus 26. napjáig Magyarország Kormányától nem kapunk visszajelzést, illetve eltérő iránymutatást, akkor abban az esetben mi intézkedni fogunk a lakosság védelme, egészsége, biztonsága érdekében, ideiglenes intézkedésként az azbeszttel érintett területeknek a fedéséről. Ez egyrészt jelenti - ahogy mondtam - az Olad Platót, másrészt jelenti egyébként a város számos egyéb területét. Mi jelenleg az érintett közterületekkel tudunk foglalkozni, a magánterületek esetében jelenleg azt tudjuk mondani, hogy a magánterületeknek a tulajdonosának kell majd ezt megtennie. Illetve közterületek esetében is az útfelületek, illetve parkolóknak a fedéséről. Az útpadkákkal egyelőre nem tudunk még mit kezdeni ezen előterjesztés keretein belül, illetve azt tartalmazza az előterjesztés is, hogy majd a későbbiek folyamán fogunk javaslatot tenni arra, hogy ezekkel mi történjen. Van-e bárkinek bármilyen kérdése az előterjesztéshez kapcsolódóan? Megadom a szót először Marton Zsolt bizottság tagtársunknak.

Marton Zsolt, a bizottság tagja: Köszönöm a szót elnök asszony! Tisztelt Bizottság! Ha jól látom a közbeszerzés mellőzésével kapcsolatos szabályok is leírásra kerültek az előterjesztésben, ami nyilván ilyen sürgősség esetén - a technológiai szükségességet értem – elfogadható. 12 ajánlattevőt hívtak meg. Tehát akkor ez egy meghívásos, közbeszerzési eljáráson kívüli eljárás. Azt gondolom, hogy ez a 12 ajánlattevő, ezek helyiek? 

Bokányi Adrienn, a Gazdasági és Jogi Bizottság elnöke: Jegyző úr?

Dr. Károlyi Ákos, jegyző: Tisztelt Elnök Asszony! Tisztelt Bizottság! Igen, egy versenyzési eljárást folytattunk le a saját Versenyszabályzatunk alapján. Pontosan azért, mert azt gondoljuk, hogy jogilag meg tudjuk érvelni azt, hogy miért tartozik hivatali körbe ez a speciális eset. Polgármester úr és az én kérésem is az volt az osztály felé, hogy az összes olyan gazdasági szereplő kerüljön meghívásra, aki a hivatal tudomása szerint képes ennek a feladatnak a határidőben történő teljesítésére. Ezért is lett ez az eléggé nagy számú ajánlatkérés, egyébként három ajánlat elég lenne a Versenyszabályzatunk alapján. Ehelyett 12 gazdasági szereplőtől kértünk, és 7-től pedig kaptunk is érvényes ajánlatokat jóval a becsült érték alatt.

Marton Zsolt, a bizottság tagja: Csak heten adtak?

Dr. Károlyi Ákos, jegyző: Igen, heten adtak be. Volt egy elkésett ajánlat, ami nem is abban a formában érkezett be, a többiek nem adtak be ajánlatot. Ami örömteli volt, hogy a korábban bekért indikatív ajánlatokhoz képest - olyan 1,4 milliárd Ft körül érkeztek ezek az ajánlatok - kaptunk milliárd alatti árat. Tehát egy valós versenyt sikerült kialakítanunk ezzel az eljárásrenddel, és jóval a becsült érték alatti érvényes ajánlat érkezett, több is egyébként.

Bokányi Adrienn, a Gazdasági és Jogi Bizottság elnöke: Marton Zsolt?

Marton Zsolt, a bizottság tagja: Jegyző úr válasza viszonylag megnyugtató. Ennél sokkal vészterhesebb azért az előterjesztésben a forrásigénynek a felsorolása. Milyen tárgyalások voltak? Van-e bármilyen nyilatkozatunk a Kormánytól, annak képviselőjétől, akár az országgyűlési képviselőtől, ami megnyugtató helyzetet jelenthet abban a tekintetben, hogy nem maradunk magunkra? Mi az a legközelebbi ígéret, eljárás, bármi? Megértem, hogy a Kormánynak sok dolga van, de azért, ha ennek a terhe Szombathely Megyei Jogú Város Önkormányzatára hárul, azért az nem csak ebből az előterjesztésből kiolvasva vészterhes, hanem aki ismeri a helyzetet, valóban a város működőképességét veszélyezteti. Tehát van-e konkrét ígéret, szerződés előkészítés, bármi? Köszönöm szépen.

Bokányi Adrienn, a Gazdasági és Jogi Bizottság elnöke: Én úgy tudom, hogy polgármester úr a vidék- és településfejlesztési miniszter asszonnyal folyamatos egyeztetésekben van. Mind személyes, mind telefonos egyeztetések zajlottak a kérdésben. Ennek részleteit egyébként polgármester úr majd a rendkívüli Közgyűlésen el fogja mondani. De tudomásunk szerint nemsokára egy olyan alapnak vagy az ahhoz kapcsolódó pályázatnak a kiírása fog megtörténni a Kormány részéről, amelyre természetesen nemcsak Szombathely, hanem más települések is, de mi is pályázhatunk, és úgy tudom, hogy elsőbbséget is élvezünk a pályázat elbírálása során, a költségeinknek a megtérítése kapcsán is akár. De polgármester úr a rendkívüli Közgyűlésen biztos, hogy több információval fog tudni szolgálni.

Mikrofon nélkül:
Marton Zsolt, a bizottság tagja: Pályázni? Nem közvetlen támogatást kapnak az érintett települések?

Bokányi Adrienn, a Gazdasági és Jogi Bizottság elnöke: Én úgy tudom, hogy pályázat, Igen. Ágh Ernő képviselő úr emelte fel a kezét. Megadom a szót.
 
Ágh Ernő, képviselő, a bizottság tagja: Köszönöm szépen a szót! Tisztelt Elnök Asszony! Tisztelt Bizottság! Egyrészt Marton bizottsági tagtársunk, amit kérdezett, én is ezt akartam, a választ hallottam. Én azt kérdezném, hogy úgy láttam, hogy kicsivel 3 milliárd Ft felett adott a Kormány. Nekünk azért ez jelentős összeget tesz ki. Van-e remény arra, hogy ezt megkapjuk? A másik, az előző Kormány részéről volt egy Kormányhatározat és a Közlönyben is megjelent, ha azt végrehajtották volna, akkor már előbbre lennénk. De újrakezdték az egész vizsgálatot, és ez hátráltatja a folyamatot. Így belefutunk a télbe. Az Önkormányzat helyesen döntött, mert csak így lehet tényleg időre befejezni a munkát. Azt kérdezném, hogy az Olad Platón van az a Társaság, ők mennyivel szállnak ebbe bele? Végül is az ő dolguk is lenne, megkerestük-e őket, hajlandóak-e fizetni? Ha megcsinálták volna azt az utat, akkor nem lenne probléma. Azért valami felelősséget érezni kellene ezeknek az embereknek, akik ott laknak, hogy bizony ebben érintettek. Ez az egyik. A másik, egész sor önkormányzati parkoló, útpadka fel van sorolva itt az előterjesztésben. A legutóbbi Közgyűlésen én szóltam, hogy ezt lehet-e bővíteni, mert azért jelentkeztek nálam is, hogy ilyen szennyezett a SZOVA által helyreállított parkoló. Tehát ebbe a felsorolásba ezt is fel kellene vennünk. Ennyit szerettem volna, köszönöm szépen.

Bokányi Adrienn, a Gazdasági és Jogi Bizottság elnöke: Ezeket mondjuk már célszerű lett volna eddig is leadni, ha már a képviselő úrnak tudomása volt ezekről a helyszínekről. Miután ennek ez a hivatalos rendje, hogy a bejelentést meg kell tenni ahhoz, hogy a vizsgálat meg tudjon történni. Jegyző urat kérdezem, hogy mostantól amilyen bejelentések fognak érkezni azok mily módon lesznek kezelhetőek?

Dr. Károlyi Ákos, jegyző: Tisztelt Elnök Asszony! Tisztelt Bizottság! Nyilván a szombathelyi azbeszttérkép időpillanatot tud leképezni, ez nem egy lezárt térkép, és azt nem mondhatjuk ki, hogy a mai nappal véglegesen ez a helyzet Szombathelyen. Minden a rendszerünkbe érkezett jelzést a kollégák megvizsgáltak, ennek alapján készült el a térkép. Ha később érkezik bejelentés további helyszínekről, akkor ez a térkép bővülni fog, és ezek további intézkedést fognak igényelni a későbbiekben. 

Bokányi Adrienn, a Gazdasági és Jogi Bizottság elnöke: Köszönjük! A 3 milliárdos kerettel kapcsolatban, ahogy mondtam polgármester úr arra kapott ígéretet, hogy - mivel Szombathelyről indult ki egyébként az egész azbeszt kérdés, vagy legalábbis itt lett legkorábban felfedezve, és mi kezdtük meg legkorábban a Kormánnyal való együttműködést, és gyakorlatilag mi „jógyakorlatként” is vagyunk felmutatva a részükről - elsőbbséget fogunk élvezni a költségeink megtérítése kapcsán ennek a keretnek a kimerítésekor, illetve a pályázatoknak a benyújtásakor. Reméljük, hogy ez így fog is tudni teljesülni. A Víziközmű Társulattal kapcsolatban én nem vettem részt azokon a tárgyalásokon, ahol ott voltak, de úgy tudom, hogy több tárgyaláson is jelen voltak, illetve a lakossági fórumra is kaptak meghívást. Ha jól tudom, jegyző úr jelen is volt ezeken az egyeztetéséken, ahol a Víziközmű Társaság is részt vett. Ha jegyző úr bármit tud mondani ezzel kapcsolatban, nekem nincs bővebb információm.

Dr. Károlyi Ákos, jegyző: Igen, amit képviselő úr mondott, az nagyon fontos körülmény, hogy a kötelezettség egyetemlegesen vonatkozott a Víziközmű Társulatra és az Önkormányzatra. Tehát a kiporzásmentesítés érdekében a szükséges intézkedéseket azt a Platónak is és az Önkormányzatnak is meg kell tennie, mivel egyetemlegesen vagyunk erre kötelezve. Mind a két félnek van ebben dolga. Nyilvánvalóan a Víziközmű Társulatnak nincs olyan forrása, amiből ezt meg tudta volna valósítani, meg tudta volna finanszírozni. Jelen pillanatban azzal tudták ezt a projektet segíteni, hogy a szennyvízhálózatnak a közel 58 ponton történő meghibásodását megrendelték, finanszírozzák, és azokat a bitumenes fedéssel párhuzamosan meg is fogják most valósítani a következő 2 hónapban. Tehát a fedést követően ilyen okból nem kell majd feltörni a következő időkben a lefedett útszakaszokat. Ennyivel tudtak hozzájárulni.

Bokányi Adrienn, a Gazdasági és Jogi Bizottság elnöke: Köszönjük, jegyző úr. Van-e bárkinek további kérdése? Ágh Ernő képviselő úr?


Ágh Ernő, képviselő, a bizottság tagja: Köszönöm a szót, elnök asszony! Tulajdonképpen ez a Társaság az ott lakókból áll. Ha most szednének össze pénzt… Nyilván, ha nincs semmi, mert üres a kassza, akkor betehetnének egy kicsit. A másik az azbeszttérkép. A cégünk csinálta, a SZOVA, tudja, hogy hol szórt ilyen anyagot el, tehát nem kell olyan nagy tudományos fejtegetést csinálni, mert akkor én segítek neki, és megmondom. Tehát a saját cégünk csinálta ezeket, illetőleg volt egy külső vállalkozó, nyilván ezt megrendelte.

Bokányi Adrienn, a Gazdasági és Jogi Bizottság elnöke: Megadom a szót Tóth Kálmán képviselő úrnak.

Tóth Kálmán, képviselő, a bizottság tagja: Köszönöm a szót elnök asszony! Tisztelt Bizottság! Tisztelt Képviselőtársaim! A helyzet az, hogy ezt a munkát egyetemlegesen végezte mindenki a városban. Lakók, képviselők, szervezetek, mindenki. Most itt egy órával a Közgyűlés előtt merül fel az, hogy ezen a térképen van még tudomásunk valamiről, ami nincs benne a listában, ezt én felelőtlen viselkedésnek tartom. Nem tudom másképpen megfogalmazni. 

Bokányi Adrienn, a Gazdasági és Jogi Bizottság elnöke: Erre utaltam én is az előbb, amikor azt mondtam, hogy le kellett volna adni időben.

Tóth Kálmán, képviselő, a bizottság tagja: Ez egy felelőtlen dolog. Most mi kényszerhelyzetben vagyunk, hiszen ott van az anyagban is, le van írva, hogy +15 oC fok alatt nem lehet ezt a munkát normálisan elvégezni. Ezért kezdi el, ha ma a Közgyűlés úgy dönt, már holnap a vállalkozó a munkát, mert az a 65 nap rendkívül szoros. Mindenki matematikus ebben a teremben, pontosan látható, hogy november első hete a vége. Az az elvárás, hogy november első hetében +15 oC fok legyen. Azért ezt elég nehéz lesz garantálni, úgyhogy eléggé sietniük kell a fiúknak. Most még azzal jönni, hogy egyébként még emeljünk be ebbe a listába plusz elemeket, ez nem ide való. Ez majd egy második körben, ha esetleg majd lesz pénzünk, ha esetleg majd a Kormány úgy ítéli meg, hogy jól költöttük el a pénzt, akkor majd lehet ezzel foglalkozni tavasszal. Úgyhogy most van ideje mindenkinek, aki eddig nem adott le ebbe a listába helyszíneket, van fél év arra, hogy ezeket szépen összegyűjtögesse, aztán tavasszal szépen egy második körös listába bekerüljön, és meg legyen csinálva. Ebbe a listába nem fog bekerülni semmi, mert ez a lista olyan szempontból - bocsánat jegyző úr, hogy vitatkozom – lezárt, hogy ehhez van az indikatív ajánlat kikérve, nem pedig még 1000-2000-5000 m2 plusszal, mert nincs rá idő. Köszönöm.

Bokányi Adrienn, a Gazdasági és Jogi Bizottság elnöke: Képviselő úr mindjárt megadom a szót, csak hadd reagáljak én is röviden. Gyakorlatilag április óta van tudomása önnek is, illetve a lakóknak is az azbeszthelyzetről. Azóta folyamatosan kapjuk megállás nélkül a lakói bejelentéseket, illetve az egyéni képviselők, meg akár listás képviselők folyamatosan megtették saját maguk is a választókerületükre vonatkozó bejelentéseket, és azok alapján állt össze ez a lista. Tényleg nem tudom értelmezni, hogy képviselő úr miért augusztus hó 31-én hozza ide ezt a problémát, és miért nem tette ön vagy tették meg a választók - akik mondjuk önnek jelezték ezeket a problémákat - a bejelentéseket a hivatalos bejelentőfelületen keresztül? Megadom a szót válaszadásra, és utána Szuhai Viktor képviselő úr, aki meg az Olad Platóhoz kapcsolódó körzet egyéni képviselője is, szót kért közben.

Ágh Ernő, képviselő, a bizottság tagja: Tisztelt Elnök Asszony! Hogy mennyire felelőtlen, hát nem annyira felelőtlen, hiszen Tóth képviselőtársam emlékszik a legutóbbi Közgyűlésen is szóvá tettem. Azt mondta, hogy majd lesz valami. 

Bokányi Adrienn, a Gazdasági és Jogi Bizottság elnöke: De képviselő úr, ne haragudjon, ezt nem szóvá kell tenni a Közgyűlésen, hanem hivatalos bejelentőfelületen kell megtenni.

Ágh Ernő, képviselő, a bizottság tagja: Bocsánatot kérek, én kaptam szót, és szerettem volna befejezni.

Bokányi Adrienn, a Gazdasági és Jogi Bizottság elnöke: Hallgatjuk képviselő úr. De nem lehet felmenteni ezt a szituációt, vagy ebből önt felmenteni vagy az egyéb bejelentőket, mert megvolt a hivatalos bejelentési felület. Mások is tudták ezt használni, képviselők, városlakók, cégvezetők stb. Önnek is ezt meg kellett volna tudni tenni, és nem szóban elmondani és arra várni, hogy majd valaki ön helyett megteszi a bejelentést.

Ágh Ernő, képviselő, a bizottság tagja: Elnök Asszony, ezt a munkát a SZOVA végezte el. 

Bokányi Adrienn, a Gazdasági és Jogi Bizottság elnöke: Nem csak a SZOVA végezte el, az előbb mondta el Tóth Kálmán elnök úr. 

Ágh Ernő, képviselő, a bizottság tagja: Valaki megrendelte.

Tóth Kálmán, képviselő, a bizottság tagja: Nem.

Ágh Ernő, képviselő, a bizottság tagja: Jó, akkor én ezt bejelentettem valamikor, a hibákat.

Bokányi Adrienn, a Gazdasági és Jogi Bizottság elnöke: De nem jelentette be.

Ágh Ernő, képviselő, a bizottság tagja: Abba a regisztrációs bejelentőbe, hogy ott lyukak vannak, meg a padkát rendezni kell. Nem padkát, hanem a tereprendezést.

Bokányi Adrienn, a Gazdasági és Jogi Bizottság elnöke: A hibabejelentőre gondol vagy az azbeszt bejelentőre?

Ágh Ernő, képviselő, a bizottság tagja: Így van. A hibabejelentőre tettem.

Bokányi Adrienn, a Gazdasági és Jogi Bizottság elnöke: De nem jó helyen sikerült leadni a bejelentést.

Ágh Ernő, képviselő, a bizottság tagja: Az korábban történt, akkor még talán nem is volt azbeszt.

Bokányi Adrienn, a Gazdasági és Jogi Bizottság elnöke: Akkor nem sikerült leadni az azbeszt bejelentést.

Ágh Ernő, képviselő, a bizottság tagja: Jó, spongyát rá, köszönöm.

Bokányi Adrienn, a Gazdasági és Jogi Bizottság elnöke: Jegyző úr kérdezi, hogy milyen helyszínről van szó egyébként? 

Ágh Ernő, képviselő, a bizottság tagja: A Szalézi térről.

Bokányi Adrienn, a Gazdasági és Jogi Bizottság elnöke: Megadom a szót Szuhai képviselő úrnak, tanácsnok úrnak.

Szuhai Viktor, képviselő, a bizottság tagja: Igazából csak egy információ ezzel kapcsolatban. Képviselőtársam mondta, hogy a SZOVA hozta. Nemcsak a SZOVA hozta, itt rengetegen hoztak, magánszemélyek is. A másik, pedig az, ami a legnagyobb probléma, ami miatt nem lehet szállítólevelek alapján felrajzolni egy azbeszttérképet az pedig az, hogy nem minden esetben egyformán szennyezettek a szállítmányok. Tehát különböző rétegekből van, van amelyik pl. egyáltalán nem az. Kimentek a munkatársaink is, és megnézték mérőműszerrel, hogy szennyezett vagy nem. Van, ahol egy utcán belül az egyik része igen, a másik része nem. Tehát rétegenként is változott és ezért nem lehet általánosítani, tehát mindet meg kell nézni. Amikor ebből eredmény van, az alapján tudunk azbeszttérképet rajzolni. Itt a SZOVA ebben nem tud segíteni ilyen szempontból. Ez csak azért, hogy információ legyen. 

Bokányi Adrienn, a Gazdasági és Jogi Bizottság elnöke: Igen, és számtalan esetben volt olyan, hogy magánszemélyek a saját magánterületükre, vagy magánszemély - akár útpadka meg kocsifeljáró meg egyebek esetében - nemcsak a saját magánterületére rendelt olyan anyagot, amelyről aztán kiderült, hogy azbesztszennyezéssel érintett. Úgyhogy nem lehet csak a SZOVA által terített anyagok útvonalát nyomon követve feltárni ezt a kérdéskört. Megadom a szót Marton Zsolt bizottsági tagtársunknak.

Marton Zsolt, a bizottság tagja: Köszönöm a szót elnök asszony! Nem tudom, hogy tudja-e valaki, hogy kiírásra került-e a műszaki tartalom, hogy mire kérünk ajánlatot? Főleg itt a Platón a jelenlegi utak állapota milyen? Ezek természetesen tömörödött utak, gondolom alappal nem rendelkeznek. Azért nagy valószínűséggel a mostani helyzetből az lesz, még az is lehet, hogy évtizedes megoldásra készülnek az ott lakók, holott azért egy beton alappal nem rendelkező útról beszélünk. Ha jól látom, 15 cm-es zúzottkő alap kerül a természetesen tömörödött földalapra.

Bokányi Adrienn, a Gazdasági és Jogi Bizottság elnöke: Átlagosan. Attól függ, hogy hol mennyire tömörödött össze ez a földdarab, és milyen egyenletlenségek vannak.

Marton Zsolt, a bizottság tagja: A terhelhetősége egyébként megfelel a mostani Platón kialakult használati útterhelésnek? Meddig tart ez, amit most csinálunk?

Bokányi Adrienn, a Gazdasági és Jogi Bizottság elnöke: Mi úgy gondoljuk, hogy megfelel, de azért ez az előterjesztésben is benne van, hogy ezt egy ideiglenes megoldásként kezeljük.

Marton Zsolt, a bizottság tagja: A fontosabb kérdés, hogy a lakók erre készüljenek.

Bokányi Adrienn, a Gazdasági és Jogi Bizottság elnöke: A lakók is így kell, hogy tudják. Ez elhangzott a lakossági fórumon is, illetve én úgy gondolom, hogy a releváns médiák is lehozták egyébként ezeket a jelzéseket. Meg a mai Közgyűlést követően is ez kerül kommunikációra. Jegyző úrnak megadom a szót.

Dr. Károlyi Ákos, jegyző: Igen, annyi kiegészítést tennék tisztelt elnök asszony, hogy az a műszaki tartalom a lakók képviselőivel egyeztetve lett polgármester úr irodájában. A geotextil, georács és szegély is az ő kérésük és javaslatuk volt, amit műszakilag indokoltnak tartott a Hivatal és az osztály is. Illetőleg az, amire célzott bizottsági tagtársunk, valóban indokolt lesz, ha elkészül ez a bevonat, akkor a forgalmi rendet lehet, hogy célszerű átgondolni.

Marton Zsolt, a bizottság tagja: Az út neki fog állni „bogárhátúsodni” évek alatt folyamatosan, nem lesz csapadékvíz elvezetés, csakhogy tisztában legyünk ezzel.

Bokányi Adrienn, a Gazdasági és Jogi Bizottság elnöke: Megadom a szót Danka képviselő úrnak.

Dr. Danka Lajos, képviselő, a bizottság tagja: Csak azért, hogy szakmailag hadd egészítsem ki. Ha az útalap nincs kiképezve ezzel az a probléma, hogy egyrészt a terhelhetősége sokkal rosszabb, másrészt az első tél során a vízelvezetés hiánya miatt, ha úgy alakul, akár föl is fagyhat. A geotextil valamennyit javít a helyzeten, de az az igazság, hogy ez nem egy végleges megoldás semmiképp. Tehát az, aki azt gondolja, hogy megoldjuk most a problémát, az csalódni fog, mert pár éven belül ehhez hozzá kell nyúlni.

Bokányi Adrienn, a Gazdasági és Jogi Bizottság elnöke: Megadom a szót Tóth Kálmán képviselő úrnak. 

Tóth Kálmán, képviselő, a bizottság tagja: A Közgyűlésen terveztem elmondani, de elmondom itt is. Releváns sajtóról beszéltünk itt az imént, hát sajnos Szombathelyen nem létezik releváns sajtó ebben a körben. Aki azzal a szalagcímmel hozza a csütörtöki lakossági fórumnak a történését, hogy „Döntött az Önkormányzat, leaszfaltozza az Olad Plató útjait”, azzal az emberrel én nem tudok mit kezdeni. Se aszfaltról nincs szó, és amiről egyáltalán nincs szó, az az útépítés. Ez nem útépítés, ez egy lezárása a kiporzásnak, ez nem más. Az, hogy szegély készül azt tekintheti úgy bárki, hogy ez egy ráutaló magatartás a város részéről, hogy előkészíti az útépítést, de nem erről van szó, hanem arról van szó, hogy a padkát így lehetett eltüntetni, a kiporzást így lehetett megszüntetni. A dolgokat tegyük tisztába, ezt Közgyűlésen is el fogom mondani, mert úgy látom, hogy óriási fogalmi zavar van ebben a körben úgy a városban, mint a fejekben. Köszönöm szépen.

Bokányi Adrienn, a Gazdasági és Jogi Bizottság elnöke: Gálffy képviselő úr. 

Gálffy Áron, képviselő, a bizottság tagja: Én Ágh Ernő képviselőtársamnak a kérdésére szeretnék reagálni, az Olad Platónak a felelősségével kapcsolatban. Szerintem is egyébként ez egy fontos kritérium ebben a kérdéskörben, hogy az ő felelősségük is kerüljön elő. Az ő felelősségük anyagi szempontból most is előkerül a vezetékeknek a helyreállításában, illetve később is elő fog kerülni. Ugyanis ezt a bitumenes réteget az ő feladatuk lesz lefedni. Tehát ők szokták azt időről-időre mondani, hogy míg ők egy Viziközmű Társulat, nekik nem kell aszfaltozni. Az lehet, csakhogy, ha meg szeretnének szabadulni a viziközműjüktől, a VASIVÍZ úgy nem veszi át, ha nincs leaszfaltozva megfelelően. Tehát közvetve nem feladatuk az aszfaltozás, közvetetten pedig nagyon is. Úgyhogy reméljük, hogy majd akkor is fognak részt vállalni ebből a feladatból, nem csak most.

Bokányi Adrienn, a Gazdasági és Jogi Bizottság elnöke: Köszönjük képviselő úr. Van-e még további kérdés, hozzászólás? Amennyiben nincsen, akkor a napirendi pont feletti vitát lezárom. Egy határozati javaslatunk van. Kérném, hogy kézfelemeléssel szavazni szíveskedjenek. Jó, ellenpróba, van-e tartózkodás vagy nem szavazat? Nincs. 11 egyhangú igen szavazattal elfogadtuk a határozati javaslatot.

A szavazásnál 11 fő bizottsági tag volt jelen.

A Bizottság 11 egyhangú igen szavazattal a javaslatot elfogadta, és az alábbi határozatot hozta:

188/2026. (VIII. 31.) GJB számú határozat

A Gazdasági és Jogi Bizottság a „Javaslat a szombathelyi azbeszthelyzethez kapcsolódó intézkedések megtételére” című előterjesztést megtárgyalta, és a határozati javaslatot az előterjesztésben foglaltak szerint javasolja a Közgyűlésnek elfogadásra.

Felelős:		Bokányi Adrienn, a Bizottság elnöke
		/a végrehajtás előkészítéséért:
		Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Stéger Gábor, a Közgazdasági és Adó Osztály vezetője/

Határidő:	2026. augusztus 31.

Bokányi Adrienn, a Gazdasági és Jogi Bizottság elnöke: Az ülést 9:27 perckor berekesztem. Köszönöm mindenkinek a részvételt. Képviselőkkel folytatjuk.


Szombathely, 2026. szeptember 03.




    	(: Tóth Kálmán :)	(: Bokányi Adrienn :)

